《题歙人徐昊所藏十八学士图》
明代·程敏政

天策将军上开府，大戢干戈思偃武。衣冠济济十八人，曳裾番直论今古。

河汾学者王佐才，阙里更见闻孙来。房公之谋杜公断，凭仗异日登三台。

馀子纷纷号精选，启运规模亦宏远。拟嗤鸿宝出淮南，肯数词华斗梁苑。

云龙相从鱼水亲，义兼师友忘君臣。阎生作图褚生赞，盛事千载留风神。

登瀛未足誇清要，治比成康见郎孝。经纶密勿谁所为，乃翁却怪书生教。

晋阳留守真失图，此语已浃人肌肤。向来有策密相授，儒者一亲吾辈疏。

后车不鉴前车覆，青史纷纷过还续。唐虞世远将奈何，人似昭陵君亦足。

手抚丹青思不穷，渭流尚绕咸阳宫。好文纳谏那可得，想象当时贞观风。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。